
מנחה ומהותה 
יונתן גרינבוים
שיח לשבת צו
קרבן המנחה, מתואר בפרשת צו בקצרה ובתמציתיות. בהצגתו בפרשה זו, ככל הנראה בגלל ייעוד פרשה זו לכהנים, הוא מפרט מספר דינים נוספים בסוף פרשת המנחה:

והנותרת ממנה יאכלו אהרן ובניו מצות תאכל במקום קדש בחצר אהל מועד יאכלוה. לא תאפה חמץ חלקם נתתי אתה מאשי קדש קדשים הוא כחטאת וכאשם. כל זכר בבני אהרן יאכלנה חק עולם לדרתיכם מאשי ה' כל אשר יגע בהם יקדש. 
הדינים המפורטים כאן הם – אכילת הכהנים את המנחה בתוך אהל מועד, איסור אפיית המנחה בצורה של 'חמץ' (ובתוכו השוואת המנחה לחטאת ולאשם), ודין מי שאוכל – רק הכהנים, ומי שנוגע – 'יקדש'. באופן כללי: מי אוכל, מה אוכל ואיפה אוכל. 

על פסוקים אלו עולות מספר תמיהות. ראשית, מה עניין השוואת המנחה לחטאת ולאשם? אם היא לא באה על חטא, מדוע שתהיה כחטאת וכאשם? גם אם היא קודש קודשים אף על פי שהיא לא באה על חטא, מה המקום ללמוד זאת דווקא מהחטאת והאשם? הלא ניתן היה ללמוד זאת מן העולה, שגם היא קודש קודשים. צעד זה נראה הגיוני יותר מצד סדר הפסוקים, בהם מופיע קודם קורבן עולה, לאחריו קרבן המנחה, ורק לאחריהם החטאת! אם כי, יש צד שבו המנחה איננה דומה לעולה – היא הרי נאכלת וזהו הסימן המובהק המנוגד לעולה, שעולה כולה למזבח ולא נאכלת כלל!
 
תמיהה נוספת היא שאלת הכפילויות בפסוקים: האחת, כפילות מקום אכילת המנחה – "במקום קדוש" וגם "בחצר אהל מועד". שנית, מי אוכל את המנחה – גם "יאכלו אהרון ובניו" וגם "כל זכר בבני אהרון יאכלנה". כפילות נוספת ישנה באיך היא נאכלת – גם "מצות תאכל" וגם – "לא תאכל חמץ" והרי זה אותו דבר?! 

בפסוקים שאחרי פסוקים אלו מופיעה מנחת חניכת הכהנים והציווי המפתיע ביחס אליה: 

וכל מנחת כהן כליל תהיה לא תאכל.
התמונה העולה מתיאור זה היא שאם ישראל מקריב מנחה, הוא לא אוכל ממנה, אך הכהנים אוכלים. אך אם כהן מקריב מנחה (והכהן הגדול עושה זאת בכל יום), הוא לא אוכל ממנה, אלא היא עולה כולה לה'.

'כחטאת וכאשם' – נראה שהטעם של השוואת המנחה לחטאת ולאשם, נובע ממעמדם השונה של החטאת והאשם, שלכאורה הם קרבנות דומים. החטאת נועדה לכפר על הקודש, לְחַטא את המזבח מהטומאה שדבקה בו. השוואת המנחה לחטאת היא כדי לתת את מקומה כמכפרת, כקשורה לעולם הקודש.

מהותו של האשם, הוא להוציא את מביא הקורבן מייסורי מצפונו – שמא חטא ושמא לא – ולכן הקרבן העיקרי באשם הוא אשם תלוי. המנחה כקשורה לאשם, הינה אשם הבאה בשביל ישראל, קרבן הקשור לתודעת היהודי ומטהרת אותו מתודעת הספק שהוא שרוי בו.

מכאן ניתן לנסות ולהבין את הכפילויות בפסוקים. נראה שהפסוקים טומנים בחובם שתי תמונות שונות של קרבן המנחה, אחת כנאמרת לכהנים וקשורה לקודש, ואחת הקשורה לישראל. לכן, הפסוקים כותבים פעמיים את מקום האוכל, שעליה להיות ממצות ואף הציווי לבני הכהנים לאכול אותה נכתב פעמיים – אחת, כשליחי העם, ואחת, כמקריבי המנחה בעצמם מול האל.

כך קרא פסוק זה ר' שמעון בברייתא – 

ר' שמעון אומר קדש קדשים היא כחטאת וכאשם יש מהן כחטאת ויש מהן כאשם 

מנחת חוטא הרי היא כחטאת, לפיכך קמצה שלא לשמה פסולה כחטאת 

מנחת נדבה הרי היא כאשם, לפיכך קמצה שלא לשמה כשירה 

וכאשם מה אשם כשר ואינו מרצה אף מנחת נדבה כשירה ואינה מרצה.

ר' שמעון לא קורא את האמירה כאחת - 'כחטאת וכאשם' אלא – 'כחטאת – מחד, וכאשם – מאידך'. ר' שמעון מפנה את תשומת הלב, בדרשתו, לריבוי גווניה של המנחה. 

לאור הבחנה זאת, ניתן לשאול שאלת יסוד על קורבן המנחה בכלל – מדוע אדם מביא מנחה? בפרשת ויקרא נסתם ולא פורש מדוע מביא אדם מנחה בדווקא – "ונפש כי תקריב קרבן מנחה לה'..." כאן, רומזת התורה למהות של הקורבן, והיא – חוסר המהות שלו! המנחה יכולה לבוא הן כקורבן נדבה, שהינו אקט רצוני ביותר. כך, מתברר אופייה של המנחה על פי מרכיביה. המנחה כלולה ממרכיבים בסיסיים ופשוטים מאוד, המבטאים תנועת צניעות וענווה כלפי ריבונו של עולם. אך יש למנחה גם פן שונה, בו היא מוכרחת לבוא 'מנחת חוטא'. זוהי המנחה שבאה אם אדם חייב חטאת, אך אין לו כסף לקורבן מן הבהמה, והמנחה מחליפה אותה. מובן שפה המרכיבים הצנועים של הקורבן משמשים תפקיד שונה, כפי שניסח זאת ר' שמעון בברייתא – "בדין הוא שתהא מנחת חוטא טעונה שמן ולבונה, שלא יהא חוטא נשכר, ומפני מה אינה טעונה? שלא יהא קרבנו מהודר...". 

על פי זה, אין למנחה מהות מוגדרת. אופייה הצנוע הוא המאפשר לה לבוא מלובשת בפנים שונות. 

כך, ניתן לנסות ולהבין את הדין במנחה שבו אם הכהן מקריב אותה היא עולה כליל אך אם ישראל מקריב, הכהן אוכל. המנחה היא קרבן צנוע, שבאופיו יש בו מן הפונקציונליות, הוא יכול לשמש לכאן ולכאן. כאשר ישראל מקריב מנחה הוא איננו אוכל ממנה, בגלל קישורה לעולם הקודש עבורו. אף על פי כן הכהן אוכל ממנה ומסמל את הצד שבו מתכוננת איזו ברית שותפים על ידי הקורבן הזה והוא אינו עולה לחלוטין לה'. כאשר הכהן מקריבה, אז היא הופכת להיות קורבן עולה בשבילו והוא אינו אוכלה.

מדוע, אם כן, המנחה היא זו שחונכת את הכהן בעבודתו? נראה, שלכהן נועד תפקיד כפול. הוא גם מייצג את העם וגם עומד לפני ה' בעצמו. תפקיד כפול זה דורש ענוה המאפיינת את קורבן המנחה, ועל ידה היא מסוגלת להתגלות בפנים שונות. כך, הכהן נדרש לצמצם עצמו ולא לתפוס בעמדת הכוח הניתנת לו מול העם, אלא רק לבטל עצמו מן הישראלי ועד לה'. 

מעמד מתווך זה של הכהנים, בין העם לבין השכינה, בא לידי ביטוי יפה במדרש הבא:
יורו משפטיך ליעקב – מלמד שכל הוריות אינן יוצאות אלא מפיהם... ישימו קטורה באפך וכליל על מזבחך – זו מנחת כהן דכתיב ביה כליל תהיה לא תאכל.

ספרי דברים, וזאת הברכה, פיסקא שנא

ניתן לקשור תובנה זו לחג הפורים העומד בשער. היכולת להתחפש ולעטות פנים שונות, לצעוד בדרכים שונות, קשורה לענווה ולתובנה שלא הכל בידי אדם. הכרה במלכות ה' ובהשגחתו, יוצרת ענווה, ומתוכה ויתור על הזהות האישית היציבה והבטוחה. כך נפתחת אופציית הפעולה במישורים שונים והליכה בנתיבים כאלו ואחרים. השכרות, שהינה הגילוי הפנימי, מחד, וההשתטות החיצונית, מאידך, הופכת את השיכור לנזיל יותר, גמיש יותר. לומד הוא את הסיטואציה ומתאים עצמו אליה, בין אם בשמחה בין אם בבכי, כקרוב לה' ולאדם שמולו, בצורה טוטאלית ומתמסרת גם לזה וגם לזה.
� חז''ל ניסחו את מקומה של המנחה, זיקתה לקרבנות האחרים והיבדלותה מהם כך – '..שלא תאמר, הואיל ועולה קדשי קדשים ומנחה קדשי קדשים מה עולה טעונה צפון אף מנחה טעונה צפון, מה לעולה שכן כליל, מחטאת, מה לחטאת שכן מכפרת על חייבי כריתות, מאשם, מה לאשם שכן מיני דמים, מכולהו נמי שכן מיני דמים..' גם לאחר ניתוח זה נותרת שאלת ההשוואה ברמת פסוקי התורה בעינה.


� נראה, שישנו איזה אופי מיוחד במנחה שבה היא קרבן הקשור בדוקא לכהנים. ניתן להשוות זאת לשלמים שגם אותם אוכלים – אך אותם אוכלים גם הבעלים! המנחה, אם כן, זהו קרבן מיוחד שאף על פי שנאכל, רק הכהנים אוכלים אותו. כך, נוצרת הזיקה ההדוקה בין המנחה לכהנים. זיקה זו מתחזקת מהעובדה שהקרבן שבו נחנך הכהן, הוא המנחה!


� התבססתי בנתינת טעמים אלו על טענותיו של מתן ברזלי במאמרו - 'מה בין חטאת לאשם'. ועיין במאמר המלא, בתוך - משלב מ', עלון ישיבת הקיבוץ הדתי עין צורים, וכן בקישור: http://sites.google.com/site/mishlabim/old-mishlav/mishlav40.


� מנחות, ב: המשפט האחרון סתמאי, ואינו מופיע במקור בספרא. כנראה הוא משמש כהסתייגות, או הבהרה, לגבי מעמד מנחת הנדבה שקמצה שלא לשמה. 

